চোটের ধাক্কা ভারতীয় দলে, ইংল্যান্ড ও জিম্বাবোয়ে সিরিজে বদল স্কোয়াডে

ওয়েব ডেস্ক : ইংল্যান্ডের বিরুদ্ধে ওয়ানডে সিরিজ এবং জিম্বাবোয়ের বিরুদ্ধে টি-২০ সিরিজের আগে ভারতীয় দলে বড় পরিবর্তন আনতে বাধ্য হল বিসিসিআই (BCCI)। চোটের কারণে দল থেকে ছিটকে গিয়েছেন হর্ষিত রানা (Harshit Rana) ও বরুণ চক্রবর্তী (Varun Chakaravarthy)। তাঁদের পরিবর্তে দলে জায়গা পেলেন প্রিন্স যাদব (Prince Yadav) এবং রবি বিষ্ণোই (Ravi Bishnoi)।

বিসিসিআইয়ের (BCCI) তরফে জানানো হয়েছে, ইংল্যান্ডের বিরুদ্ধে তৃতীয় টি-২০ ম্যাচে ডান হ্যামস্ট্রিংয়ে চোট পান হর্ষিত রানা। স্ক্যান রিপোর্টে তাঁর গ্রেড-১ হ্যামস্ট্রিং চোট ধরা পড়েছে। ফলে আসন্ন ওয়ানডে সিরিজে তিনি খেলতে পারবেন না। চিকিৎসা ও পরবর্তী পর্যবেক্ষণের জন্য তাঁকে বেঙ্গালুরুর বিসিসিআই সেন্টার অফ এক্সেলেন্সে (COE) পাঠানো হবে।

আরও খবর : আমার সঙ্গে ঠিকভাবে কথা বলুন’, রেফারির উপর ক্ষুব্ধ মেসি!

অন্যদিকে, বরুণ চক্রবর্তীর চোট আরও গুরুতর বলে জানিয়েছে বোর্ড। বাঁ পায়ের হ্যামস্ট্রিং সমস্যার কারণে জিম্বাবোয়ের বিরুদ্ধে টি-২০ সিরিজ থেকে ছিটকে গিয়েছেন তিনি। এমআরআই পরীক্ষায় তাঁর গ্রেড-২ চোট ধরা পড়েছে। বিশেষজ্ঞ চিকিৎসকদের পরামর্শ অনুযায়ী তাঁর পরবর্তী চিকিৎসা চলবে।

চোটের কারণে সুযোগ পাওয়া প্রিন্স যাদব সাম্প্রতিক সময়ে নজর কেড়েছেন। আইপিএল ২০২৬-এ লখনউ সুপার জায়ান্টসের হয়ে তাঁর পারফরম্যান্স নির্বাচকদের নজরে আসে। ইংল্যান্ডের বিরুদ্ধে সদ্য শেষ হওয়া টি-২০ সিরিজেও নিজের বোলিং দিয়ে প্রশংসা পেয়েছেন তিনি। অন্যদিকে, স্পিন বিভাগ শক্তিশালী করতে রবি বিষ্ণোইকে দলে ফেরানো হয়েছে।

ইংল্যান্ডের বিরুদ্ধে ওয়ানডে সিরিজের জন্য ভারতের স্কোয়াড:
শুভমন গিল (অধিনায়ক), রোহিত শর্মা, বিরাট কোহলি, শ্রেয়স আইয়ার (সহ-অধিনায়ক), কেএল রাহুল, ইশান কিষাণ, ওয়াশিংটন সুন্দর, অক্ষর প্যাটেল, শিবম দুবে, কুলদীপ যাদব, জসপ্রীত বুমরাহ, প্রসিদ্ধ কৃষ্ণা, অর্শদীপ সিং, গুরনুর ব্রার এবং প্রিন্স যাদব।

জিম্বাবোয়ের বিরুদ্ধে টি-২০ সিরিজের জন্য ভারতের স্কোয়াড:
শ্রেয়স আইয়ার (অধিনায়ক), বৈভব সূর্যবংশী, অভিষেক শর্মা, তিলক ভার্মা (সহ-অধিনায়ক), ইশান কিষাণ, শিবম দুবে, সূর্যাংশ শেডগে, রিঙ্কু সিং, হর্ষ দুবে, প্রিন্স যাদব, যশ ঠাকুর, অশোক শর্মা, মায়াঙ্ক যাদব, প্রভসিমরন সিং এবং রবি বিষ্ণোই।